CELEX: 62008TN0082
Language: el
Date: 2008-02-12 00:00:00
Title: Υπόθεση T-82/08: Προσφυγή της 12ης Φεβρουαρίου 2008 — Guardian Industries και Guardian Europe κατά Επιτροπής

26.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/35
            
         Προσφυγή της 12ης Φεβρουαρίου 2008 — Guardian Industries και Guardian Europe κατά Επιτροπής
   (Υπόθεση T-82/08)
   (2008/C 107/59)
   Γλώσσα διαδικασίας: η αγγλική
   Διάδικοι
   
      Προσφεύγουσες: Guardian Industries Corp. (Auburn Hills, Ηνωμένες Πολιτείες της Αμερικής) και Guardian Europe Sàrl (Dudelange, Λουξεμβούργο) (εκπρόσωποι: S. Völcker, F. Louis, A. Vallery. C. Eggers και H.-G. Kamann, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει εν μέρει το άρθρο 1 της προσβαλλομένης αποφάσεως βάσει των λόγων ακυρώσεως που προβάλλονται με τα κεφάλαια Α.1 και Α.2 του δικογράφου της προσφυγής·
            
         
               —
            
            
               να μειώσει το ποσό του προστίμου που επιβλήθηκε στις προσφεύγουσες, και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες ζητούν τη μερική ακύρωση της αποφάσεως της Επιτροπής C(2007) 5791 τελικό (υπόθεση COMP/39.165 — Επίπεδο γυαλί), της 28ης Νοεμβρίου 2007, όπως τους κοινοποιήθηκε στις 3 Δεκεμβρίου 2007, με την οποία η Επιτροπή έκρινε ότι οι προσφεύγουσες, μαζί με άλλες επιχειρήσεις, παρέβησαν το άρθρο 81 ΕΚ και το άρθρο 53 ΕΟΧ, καθόσον μετείχαν, από τις 20 Απριλίου 2004 έως τις 22 Φεβρουαρίου 2005, σε ένα πλέγμα συμφωνιών και/ή εναρμονισμένων πρακτικών που αφορούσαν το σύνολο του ΕΟΧ.
   Κατά τις προσφεύγουσες, η προσβαλλόμενη απόφαση πρέπει να ακυρωθεί, το δε πρόστιμο που τους επιβλήθηκε πρέπει να μειωθεί συνακόλουθα, καθόσον η απόφαση βαρύνεται με σοβαρή πλάνη ως προς τα εξής:
   
               i)
            
            
               η Επιτροπή δεν προσκόμισε συγκεκριμένα και λογικώς συνεκτικά αποδεικτικά στοιχεία περί του ότι οι προσφεύγουσες μετείχαν στη σύμπραξη την οποία καθοδηγούσαν τρεις υαλοπαραγωγοί πριν από τη συνάντηση της 11ης Φεβρουαρίου 2005·
            
         
               ii)
            
            
               ο ισχυρισμός της Επιτροπής ότι, κατά την ως άνω συνάντηση, οι προσφεύγουσες προσχώρησαν σε συμφωνίες που κάλυπταν τον ΕΟΧ δεν ήταν τεκμηριωμένος.
            
         Επιπροσθέτως, οι προσφεύγουσες ζητούν από το Πρωτοδικείο να ασκήσει την πλήρη δικαιοδοσία του προκειμένου να μειώσει το πρόστιμο. Επ' αυτού, οι προσφεύγουσες ισχυρίζονται, πρώτον, ότι η Επιτροπή, αναιτιολόγητα, αφιστάμενη της πάγιας πρακτικής της και σε πρόδηλη αντίθεση προς την πάγια νομολογία του Δικαστηρίου, δεν έλαβε υπόψη πωλήσεις στη δέσμια αγορά ύψους ενός δισεκατομμυρίου ευρώ κατά τον υπολογισμό των προστίμων που επιβλήθηκαν στις λοιπές εγκαλούμενες επιχειρήσεις, υπερεκτιμώντας, συνεπώς, κατά πολύ τη θέση των προσφευγουσών στην αγορά, και, δεύτερον, ότι η Επιτροπή δεν έλαβε υπόψη τον ουσιαστικά περιορισμένο και παθητικό χαρακτήρα της συμμετοχής των προσφευγουσών στην παράβαση, σε σχέση με τις μακροχρόνιες προσπάθειες των λοιπών μετεχουσών εταιριών να ελέγξουν μέσω της συμπράξεως τις πωλήσεις επίπεδου γυαλιού στην Ευρώπη, καθώς και με τις προσπάθειές τους να προσελκύσουν τις προσφεύγουσες στη σύμπραξη αυτή.